Logi Einarsson , formaður Samfylkingarinnar . Vísir / vilhelm Logi Einarsson , formaður Samfylkingarinnar , mælti í dag fyrir frumvarpi til stjórnskipunarlaga um stjórnarskrá íslenska lýðveldisins . Logi segist í samtali við Vísi vera hóflega bjartsýnn á að málið nái fram að ganga en það sé við hæfi að taka málið til umfjöllunar nú á 7 ára afmæli ráðgefandi þjóðaratkvæðagreiðslu um tillögur stjórnlagaráðs að nýrri stjórnarskrá . „ Hornsteinar þess eru virðing fyrir lögum , frelsi , jafnrétti , lýðræði og mannréttindi , “ segir meðal annars í aðfararorðum frumvarpsins . Þetta er í þriðja sinn sem málið er borið upp í heild sinni og en það byggir á því frumvarpi sem lagt var fram á 145. löggjafarþingi þar sem unnið hafði verið úr tillögum stjórnlagaráðs . „ Þetta er auðvitað mjög merkilegt mál , það byggir á miklu almenningssamráði , “ segir Logi , en það eru þingflokkar Samfylkingarinnar og Pírata sem flytja málið nú . Fyrst voru það Samfylkingin og Vinstri grænir sem fluttu málið , þá Píratar og nú Samfylkingin og Píratar í sameiningu . „ Það þarf oft að gera margar atlögur að skaflinum áður en maður kemst í gegnum hann , “ segir Logi . Hann voni að þingmenn úr röðum Vinstri grænna muni styðja málið , líkt og þeir gerðu fyrst þegar málið var flutt , ef til þess kemur að greidd verði um það atkvæði á þingi . Málinu hefur nú verið vísað til stjórnskipunar - og eftirlitsnefndar og kveðst Logi vona að nefndin taki það til efnislegrar meðferðar , fái til sín gesti og eigi um það góðar umræður . „ Helst hefði ég viljað sjá Alþingi taka afstöðu til þess , “ segir Logi .